《有约邓尉探海梅遇雨不果》
清代·徐咸安

吾闻虎山之崦峰回互，仙境昔有仙尉住。面临太湖三万顷，七十二峰似争渡。

居人家家种梅花，覆压山村不知数。风飘十里五里香，雪满千枝万枝树。

大庾亦无此奇观，足所未历心倾慕。倾慕于今几十年，年年花时等閒度。

今年棹出阖庐城，渴望庶几慰平素。闺侣殷殷折柬招，蜻蜓艇子克期赴。

香海由来传盛名，锦囊满拟贮佳句。不道春来日日晴，临行却被天公妒。

侵晓无端急雨零，弥天但见阴云布。扁舟欲行不得行，寂寞空堂绕廊步。

愁绝小窗欹枕眠，梦魂还绕锦峰路。

作者简介：徐咸安，桐乡人。乌程张钧衡室。有《韫玉楼遗稿》。